FI Euroopan unionin virallinen lehti CE 78/714

(2004/C 78 E/0762)

KIRJALLINEN KYSYMYS E-1340/03

esittäjä(t): Marjo Matikainen-Kallström (PPE-DE) komissiolle

(9. huhtikuuta 2003)

Aihe: Prionitautien tutkimuksen rahoitus tutkimuksen kuudennessa puiteohjelmassa

Prionitaudit (eli TSE-taudit, ”Transmissible Spongiform Encephalophaties”) edustavat kokonaan uudentyyppisiä tartunta-agensseja. Asia on EU:ssa ajankohtaistunut erityisesti nautojen BSE-tartuntojen ja niiden variantin, Creutzfeldt-Jakobin taudin esiintulon myötä.

TSE-tautien tartuntatavoissa sekä levinneisyydessä on vielä paljon epäselvyyksiä, minkä johdosta niiden laajamittainen tutkimus on kansanterveyden nimissä välttämätöntä. Prionien toimintaperiaate sekä niiden aiheuttamat taudit saattavat olla luonnossa paljon yleisempiä kuin tähän asti on tiedetty. Tällä hetkellä ei ole esimerkiksi tiedossa, onko BSE jo siirtynyt lampaisiin, ja jos on niin missä laajuudessa. Myöskin BSE:n esiintyminen eri EU-maissa sekä sen infektioreitti ovat hämärän peitossa.

BSE-kriisin johdosta monet jäsenvaltiot ovat tilapäisesti tukeneet prionitautien tutkimuksen rahoitusta. Näiden projektien jatkumisesta ei kuitenkaan ole takeita, joten TSE-tautien tutkimuksen rahoitus lepää ratkaisevasti EU:n varassa.

Panostus prionien ja TSE-tautien tutkimukseen tutkimuksen kuudennessa puiteohjelmassa on äärimmäisen tärkeää ja ajankohtaista. Riittävän laaja-alaisen tutkimuksen jatkumista ei voida varmistaa, mikäli prionitautien tutkimus joutuu kilpailemaan rahoituksessa muiden hermostoa rappeuttavien tautien ohella (kuten Alzheimerin ja Huntingtonin taudit). Asian tärkeys huomioon ottaen TSE-tautien tutkimuksen rahoittamiseen ei riitä ”European Network of Excellence” -tyyppinen rahoitus, vaan prionitaudeille on omistettava integroitu projekti (”integrated project”) tutkimuksen kuudennessa puiteohjelmassa.

Mihin toimenpiteisiin ryhtymällä komissio aikoo varmistaa TSE-tautien tutkimuksen riittävän rahoituksen jatkumisen? Aikooko komissio omistaa prionitutkimukselle oman integroidun projektin tutkimuksen kuudennessa puiteohjelmassa?

Philippe Busquinin komission puolesta antama vastaus

(27. toukokuuta 2003)

Tarttuvien spongiformisten enkefalopatioiden (TSE) tutkimusta voidaan tukea EU:n kuudennessa puiteohjelmassa lukuisilla eri tavoilla.

Ensisijaisten aihealueiden I ja V (Terveysalan biotieteet, genomiikka ja bioteknologia) vuosien 2003 ja 2004 työohjelman mukaisesti komissio pyytää ehdotuksia seuraavista aiheista:

— Ensisijainen aihealue V: T19; Prionisairauksien ehkäisy, valvonta ja hallinta. Tukena huippuosaamisen verkosto tai integroitu hanke (huippuosaamisen verkostoa suositellaan).

— Ensisijainen aihealue I: LSH-2002-2.1.2-3; Proteiinien aggregaation rooli ja mekanismit hermoston rappeumasairauksissa. Tukena integroitu hanke.

— Ensisijainen aihealue I; LSH-2002-1.2.2-3; Uudet diagnostiset välineet prionisairauksia varten. Tukena kohdennettu tutkimushanke (STREP).

Näiden tutkimusaiheiden valinnassa otettiin huomioon komission ja jäsenvaltioiden jo rahoittama TSE-tutkimustyö sekä tutkimusyhteisön mielipiteet kiinnostuksenilmaisujen perusteella.

Komissio julkaisi vuonna 2001 TSE-tutkimusta koskevan erityisen ehdotuspyynnön tavoitteena täyttää TSE-tutkimustyön aukkokohtia Euroopassa. Ehdotuspyyntö perustui tuolloin käynnissä olleista TSE-tutkimustoimista tehtyyn analyysiin, jonka komissio teki kaikkien jäsenvaltioiden riippumattomien asiantuntijoiden avustuksella. Suurin osa tutkimuksen aukkokohdista on nyt katettu kyseisessä ehdotuspyynnössä rahoitetuilla hankkeilla. Näihin kuuluvat hankkeet, joissa tutkitaan naudan spongiformisen enkefalopation (BSE) vaikutuksia pienissä märehtijöissä.

Ehdotuspyynnössä vähemmälle huomiolle jäi EU:ssa tehtävän TSE-tutkimuksen koordinointi. Koordinoinnin puutteeseen voidaan parhaiten vaikuttaa onnistuneen huippuosaamisen verkoston kautta, minkä vuoksi sitä suositellaankin toteutusvälineeksi ensisijaisella aihealueella V. Tällä aihealueella on kuitenkin edelleen mahdollista rahoittaa TSE-tutkimukseen kohdistuva integroitu hanke, mikäli riippumattomat asiantuntijat, jotka arvioivat kaikki hankkeet, pitävät sitä tärkeänä.

Terveys- ja kuluttaja-asioiden pääosaston verkkosivulla (http://europa.eu.int/comm/food/fs/bse/index_en.html) on saatavilla tietoa eri jäsenmaiden BSE:n testausohjelmista. EU:ssa testataan teurastuksen tai kuoleman yhteydessä kaikki täysikasvuiset eli iältään yli 30-kuukautiset naudat (lukuun ottamatta sellaisia eläimiä, jotka Yhdistyneessä kuningaskunnassa hävitetään OTMS-järjestelyn (over-thirty-months-scheme) puitteissa), ja testausohjelmalla varmistetaan, että kaikki kliiniset tapaukset havaitaan ja niistä raportoidaan. On kuitenkin otettava huomioon, että jos tartunnan saanut eläin kuolee tai teurastetaan ennen kliinistä vaihetta, tautia ei ehkä havaita, koska testien kyky löytää esikliinisessä vaiheessa olevat tartunnat on rajoitettu.